(Tšenolo 1:​1-11) Tšenolo ka Jesu Kreste, eo Molimo a ileng a mo fa eona, ho bontša makhoba a hae lintho tse tla etsahala haufinyane. O ile a roma lengeloi la hae ’me a e hlahisa ka lipontšo ka lona ho lekhoba la hae Johanne, 2 ea ileng a paka lentsoe leo Molimo a faneng ka lona le bopaki boo Jesu Kreste a faneng ka bona, esita le lintho tsohle tseo a ileng a li bona. 3 Ho thaba ea ballang holimo le ba utloang mantsoe a boprofeta bona, le ba bolokang lintho tse ngotsoeng ho bona; etsoe nako e behiloeng e haufi. 4 Johanne ho liphutheho tse supileng tse seterekeng sa Asia:E se eka le ka ba le mosa o sa tšoanelang le khotso e tsoang ho “Ea teng le ea neng a le teng le ea tlang,” le e tsoang ho meea e supileng e ka pel’a terone ea hae, 5 le e tsoang ho Jesu Kreste, “Paki e Tšepahalang,” “Letsibolo ho tsoa bafung,” le “ ’Musi oa marena a lefatše.” Ho ea re ratang le ea ileng a re lokolla libeng tsa rona ka mali a hae​— 6 ’me a etsa hore re be ’muso, baprista ho Molimo le Ntat’ae​—e, ho eena e be khanya le bonatla ka ho sa feleng. Amen. 7 Bonang! O tla ka maru, ’me leihlo le leng le le leng le tla mo bona, le ba mo hlabileng; ’me meloko eohle ea lefatše e tla ikotla ka ho sareloa ka lebaka la hae. E, Amen. 8 “Ke ’na Alfa le Omega,” ho bolela Jehova Molimo, “Ea teng le ea neng a le teng le ea tlang, Ea Matla ’Ohle.” 9 ’Na Johanne, mor’abo lona le ea kopanelang le lona matšoenyehong le ’musong le mamellong hammoho le Jesu, ke ile ka ba sehlekehlekeng se bitsoang Patmose ka lebaka la ho bua ka Molimo le ho paka ka Jesu. 10 Ka pululelo ke ile ka ba letsatsing la Morena, ’me ka mor’a ka ka utloa lentsoe le matla le joaloka la terompeta, 11 le re: “Seo u se bonang u se ngole moqolong ’me u se romele liphuthehong tse supileng, e Efese le e Smyrna le e Pergame le e Thyatire le e Sarda le e Filadelfia le e Laodisia.”